b'\n_START_ARTICLE_\n\xc3\x89douard-L\xc3\xa9on Scott de Martinville\n_START_SECTION_\nBiografija\n_START_PARAGRAPH_\nB\xc5\xabdamas spaustuvininku, jis gal\xc4\x97jo perskaityti naujausius straipsnius apie mokslinius i\xc5\xa1radimus ir taip tapo i\xc5\xa1rad\xc4\x97ju. Skotas de Martinvilis buvo susidom\xc4\x97j\xc4\x99s galimybe \xc4\xafra\xc5\xa1yti \xc5\xbemogaus bals\xc4\x85 pana\xc5\xa1iu b\xc5\xabdu kaip tuomet dar nauja technologija \xe2\x80\x93 fotografija \xc4\xafam\xc5\xbeindavo \xc5\xa1vies\xc4\x85 ir vaizd\xc4\x85. Jis tik\xc4\x97josi sukurti kokios nors formos stenografij\xc4\x85, kuri sugeb\xc4\x97t\xc5\xb3 u\xc5\xbera\xc5\xa1yti vis\xc4\x85 pokalb\xc4\xaf be joki\xc5\xb3 trukd\xc5\xbei\xc5\xb3. Taipogi, jis buvo keli\xc5\xb3 istorijos tema, stenografijos b\xc5\xabdu para\xc5\xa1yt\xc5\xb3 straipsni\xc5\xb3 autorius (1849 m.)._NEWLINE_Nuo 1854 m. jis prad\xc4\x97jo dom\xc4\x97tis vokalini\xc5\xb3 gars\xc5\xb3 \xc4\xafra\xc5\xa1ymo b\xc5\xabdais. Kart\xc4\x85 skaitydamas vieno fizikos vadov\xc4\x97lio skilt\xc4\xaf Skotas pasteb\xc4\x97jo klausos anatomijos pie\xc5\xa1inius. Jis siek\xc4\x97 imituoti klausos proces\xc4\x85 mechaniniame prietaise, ausies b\xc5\xabgnel\xc4\xaf pakei\xc4\x8diant elastine membrana, klausomuosius kauliukus eile svert\xc5\xb3, kurie judint\xc5\xb3 stili\xc5\xb3, o \xc5\xa1is garso bangas u\xc5\xbera\xc5\xa1yt\xc5\xb3 ant popieriaus, medienos ar stiklo lak\xc5\xa1t\xc5\xb3, padengt\xc5\xb3 suod\xc5\xbeiais. 1857 m. sausio 26 d. jis pateik\xc4\x97 savo projekt\xc4\x85 lai\xc5\xa1ke Pranc\xc5\xabzijos Akademijai (angl. French Academy). T\xc5\xb3 pa\xc4\x8di\xc5\xb3 met\xc5\xb3 kovo 25 d. jis gavo patent\xc4\x85 #17 897/31 470 u\xc5\xbe fonautograf\xc4\x85._NEWLINE_Fonautografas naudojo k\xc5\xabgio formos duben\xc4\xaf garsui kaupti, pritvirtint\xc4\x85 prie diafragmos, kuri virpindavo adat\xc4\x97l\xc4\x99, o \xc5\xa1i u\xc5\xbera\xc5\xa1ydavo veiksm\xc4\x85 ant suod\xc5\xbeiais padengto cilindro. Skotas de Martinvilis suk\xc5\xabr\xc4\x97 kelis tokius prietaisus su akustini\xc5\xb3 instrument\xc5\xb3 gamintojo, Rudolfo Koenigo (Rudolph Koenig), pagalba. Kitaip nei v\xc4\x97liau Edisono sukonstruotas fonografas (1877 m.), fonautografas gal\xc4\x97jo tik vizualiai u\xc5\xbera\xc5\xa1yti gars\xc4\x85 ir netur\xc4\x97jo galimyb\xc4\x97s j\xc4\xaf atkurti. Fonautografas buvo naudojamas tik moksliniams tikslams tiriant garso bangas.'